Nyx
Nyx er i græsk mytologi personifikation af natten. Ifølge digteren Hesiod skabtes Nyx som en af de første kosmiske kræfter ud af selve Chaos og er mor til Aither (Luft) og Hemera (Dag). Nyx havde ingen selvstændig kult, men optræder hyppigt som dødssymbol i litteraturen og kunsten alene eller sammen med sine brødre eller sønner Hypnos (Søvn) og Thanatos (Død). Hos orfikerne (se orficisme) føder hun sammen med Fanes Jord og Himmel.